정조 6년
壬寅十月初十日巳時。上御誠正閣。大臣備局堂上。引見入侍時。領議政徐命善。左議政李福源。右議政金熤。兼刑曹判書具善復。行戶曹判書金華鎭。禮曹判書鄭尙淳。吏曹判書李性源。兵曹判書徐有隣。行副司直鄭民始李柱國。校理金翊休。左副承旨李時秀。記事官趙興鎭。事變假注書馬思人。記注官曺喜有金鳳顯。以次進伏訖。命善等曰。初寒甚緊。此時聖體。若何。上曰。一樣矣。命善曰。伏聞玉音。近因日氣之不調。似有聖候愆和之節。下情不勝悶迫矣。上曰。昨日適有失汗之祟。而今則別無大段未寧之節矣。命善等曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。命善曰。今日賓對。別無稟處事。只有回啓一二張。而日寒如此。伏想酬接之際。恐有觸冷之節矣。上曰。卿勿過慮。如有稟處事。卿其奏之。命善曰。以豐基郡守李漢一陳疏事。果有稟處者矣。上曰。此則以草記稟處。可也。命善曰。卽見禮曹粘連啓目。則枚擧東萊府使李養鼎狀啓。關伯立儲嗣。告慶差价。已爲出送。致慶譯官。亦當依例請來。堂上堂下譯官各一員。依丙戌乙巳年例。預爲差出。待裁判差倭出來。卽爲下送事。令廟堂稟處爲請矣。旣有兩年已行之例。致慶譯官差送等節。令該院考例擧行。何如。上曰。依爲之。出擧條命善曰。北京交易咨文。今已出來。回咨依例撰出。順付於今番節使之行事。分付槐院。何如。上曰。依爲之。出擧條命善曰。此洪忠監司金文淳。舊還停退事狀啓。而日前分等回啓批旨中。旣有盡數停退之特敎。此狀啓別無可以覆奏者。置之。何如。上曰。依爲之。出擧條命善曰。頃因關東分等回啓批旨內。有加請災結。更令該道伯。據實狀聞後。稟處之命矣。卽見原春前監司金憙狀啓則以爲。各邑災摠。皆令躬審目擊。據實以報。報來之後。參互較量。十分詳審。初旣據實加請。今於詢問之下。又不敢不據實以陳云。歉歲執災之政。雖使再三精覈。亦難保其無一差爽。又況今番特敎。蓋慮道臣之所加請。廟堂之所減許。或過或不及。均之爲實惠未究之歸。至有此更聞之命。則道臣固當仰體德意。申飭列邑。益加審察。灼見實狀然後。具由登聞。而今乃備關才下。道啓旋上。不復査櫛。容易質言。道臣事。誠慨然矣。臣意則今年關東。優於免歉。而所請災結。反有加於壬癸乙丙之年。臣之當初所減。非出於專事剋削之意。以此分俵。似不至大段不足。依前草記。道臣所請中。減四分一加劃。何如。上曰。依爲之。出擧條上曰前原春監司事。誠慨然矣。雖使監司之所見。十分精實。守令之執災。十分詳審。旣係民事。故自上果有更爲詳覈。據實以聞之命。則其在方伯之道。固當更問於守令。尤宜詳察其虛實之相蒙以啓。而今乃不然。以當初所報之數。依例登聞。有若循例祗受狀啓者然。此豈成說乎。執災之際。道伯雖減削於守令。守令雖操切於下吏。把束之間。災實舞弄之弊。難保其必無。而況道伯旣不能遍踏田野。守令又不能親檢把束。則今此更聞之命。出於爲民政審愼之意。而更不精覈。旋卽狀聞。其在事體。誠爲非矣。命善曰。聖敎至當矣。其所請災結之數。雖無差爽之弊。旣有特敎更聞。則當更加詳覈以聞。而不此之爲。直以當初所報。更爲質言。極爲未安矣。該監司從重推考。何如。上曰。旣已遞來。何必推考。置之。好矣。上曰。新監司下去後。災政磨勘。果無不及之患耶。命善曰。新監司下去後磨勘。則似晩時矣。上曰。然則依當初回啓。斯速行會好矣。而前伯執災。新伯分俵。得無白地徵稅之患乎。以是爲悶矣。其所請之數。爲幾許乎。命善曰。爲九百六十五結。而此則似嫌千數而然也。而臣取考備局謄錄。則去辛壬兩年之慘凶。本道所給之災。不過九百結。至於近年。或爲數百結。或爲一二百結。今年本道穡事。比年前雖曰不登。方之辛壬兩年。則亦可謂大勝。而其所請災。若是夥然。雖因守令之所報。擧數登聞。而其在道臣之道。難免不審之失矣。上曰。予於原春道災政事。不欲更言矣。命善曰。行副司直鄭民始。今旣敍用。惠廳堂上還爲差下。何如。上曰。依爲之。出擧條上曰。見關西試官狀啓。則擧子輩。不知單技之許付。已多散歸云。頃日差使員之所奏。果是矣。大抵赴擧之類。多願單技。而今以見在者付之。幾滿額數云。且試官以此擧行之意爲啓。令前已歸之類。雖有向隅之歎。到今無可奈何矣。命善曰。聖敎至當矣。見今所在之數。幾滿四百。則誠甚幸矣。而當初不爲稟定。以致如此者。可謂不善擧行矣。上曰。今於筵席。別無下詢之事。而以前日捕將事。有所下敎矣。再昨傳敎。卿等想已見之。以爲何如耶。命善曰。臣旣聞此事。又伏見傳敎。不勝驚訝。以爲此何事也。此何擧也。捕將昨夜之擧。便是伺上動靜。而前所未聞之事。論其罪狀。則其罪將不知止於何境矣。上曰。捕將此擧。非但昨夜之事。其來已久矣。留門去來。則各營門皆有通報之事。而未聞伺察各門。偵探摘奸之擧矣。大抵捕將之職任。不過譏捕盜賊而已。而夜中行巡之際。若逢白衣往來之人。則問其有標及軍號。有則看過。無則執捉。此是職分之事。而今則不然。雖有標信。答軍號之人。非但執捉之不已。必追從其去處。甚至於摻袂懇乞。詰問其以何事往何處與否。此猶不足。多發校卒。有若追逐盜賊者然。此何等擧措。此何等變怪。見今將臣。皆乃心王室之人。豈有他意而然哉。予實信之。而意者近來以各營門夜禁之不嚴。或有別摘奸執頉之弊。故將臣或慮被罪。先探其摘奸出來與否。以爲預備之計。而究其跡則未免偵察之罪。至於捕將。則尤爲不當。抑或效嚬他營門之所爲。以爲見能之意耶。予則以爲。今者此擧。非今斯今。各營中一營門。創此無前之擧。故他營門。必效則而然矣。各門各置守直軍卒。出入之人。無不探察。一營門知之。則各營門轉相通報。無所不至。豈有外人不可知之事。而在將臣之擧措。其罪當何如耶。予諗知有此擧措。故日前命宣傳官。持標信留門。出送之際。身着冠服。懷齎標信。使之往來。則果然校卒輩。前後追逐。左右偵探。必尋其去就。必訪其行止。或有挽衣而泣問者。或有踵門而密探者。此豈校卒之事耶。皆捕將之使然。至於徐有大。則初不發都巡。聞有摘奸之說。始乃發巡路上。該妄之說。不一而足云。其麤悖之狀。何足深責。而在渠道理。盈滿爲戒。凡事必皆謹愼。而全無忌畏之心。作此無前之擧。予甚痛駭矣。今番薄竄。雖出於警責。豈可永棄。此後宥還之後。卿等凡於進用之際。必須其難其惜。而兵判則又是爲渠至親。亦以此勉之戒之。使之知懼好矣。武藝別監。皆訓局肘掖之兵。故自內動靜。雖不探伺。自古自然知之。而今番此擧。豈非意慮之所不到乎。予於將臣事。又有所慨然者。向來廣民之闕外屯聚作拏。江民之路上坌集呼訴。皆是無前之變故。而諸將臣皆全然不知。翌日前席下敎之後。皆以始乃聞之爲答。闕外作拏。路上呼訴。人所易見易聞之事。而何獨不聞不知。今於中夜留門。密遣摘奸之行。必欲追尋。予莫曉其意也。至於御將。予甚嘉乃。前後將任。姑無此等之擧。日前本營草記批旨。御將果見之耶。予未知其裏面誠僞。從前至今。尙無顯露之事。以此言之。則他營將臣。可謂御將之罪人也。命善曰。伊夜擧措。雖涉駭悖。豈有他意哉。皆是見能之事。聖敎誠然矣。熤曰。將臣之此擧。雖出於預探免罪之計。而若此不已。則日後之慮。無所不至矣。上曰。此後則果能無此擧耶。命善曰。今此處分之後。豈有因循更擧之弊乎。上曰。各營門此擧。創出於何時乎。柱國曰。未知出於何時。而蓋或巡邏營門。見頉於別摘奸。故欲爲此預備之計矣。上曰。徐有大移配後。果能復路向北耶。柱國曰。臣昨朝送人問之。則已凌晨發去云。今則似到水原矣。移配傳敎。下於昨夜。計其程路。則恐未及得見矣。上曰。今番處分之後。各營門皆以此得罪。雖無標信。不知軍號之類。或假稱摘奸。往來於中夜者。一不執捉。則亦有大弊。此則各營將臣。約束於校卒。有標信知軍號之人。雖皆看過。而否則各別譏詗。俾無此等之弊可也。上曰。昨日所納荒政冊子。誰果爲之乎。福源曰。臣難於披閱。故右相取見備局謄錄。抄節構出。而此不過謄錄所在。日後編輯冊。不可依此輯成。必酌古參今。以爲救荒之要覽。則可成一部冊子。而必有郞廳然後。可以竝力搜輯。旣不設局。則郞廳亦不必啓下。前佐郞魚錫光。典籍金鼎國。頗閑於此等事云。欲使之同爲看檢矣。上曰。好矣。上曰。金鼎國誰也。性源曰。聞是湖中人。而臣今朝始見。則爲人甚精詳矣。上曰。予於輪對及殿講時。有數次接見。則頗了了矣。性源曰。金鼎國旣任此役。則本曹假郞廳。似當更爲啓下。而旣有再昨日傳敎。則數三員定數加差下。以爲輪回入番之地。恐合宜矣。上曰。依本曹謄錄爲之好矣。而近來假郞廳長番。便成謬例。臘政若差下。則六月都政遷轉後。始爲啓下。有若禁軍久勤者然。焉有假郞廳久勤之規乎。此後則一依謄錄爲之。可矣。命善曰。訓將今日。當爲軍兵施賞云。使之先退擧行好矣。上曰。先退。可也。上曰。今番中旬後。訓局軍兵之頌聲。甚洋洋云矣。命善曰。中旬善爲之云矣。上曰。中旬後兼司僕及兼料之窠多出云。戶曹之所失。似夥然矣。華鎭曰。一經中旬。則軍兵料米。輒有加數。故戶曹則所費不些矣。善復曰。戶曹雖有所費。其所料米之加給者。乃是三手糧。故其實則無所損矣。福源曰。訓將之言是矣。上曰。卿言雖是守經之論。苟究其實則不然矣。上曰。寶鑑旣已編成。不可經年。必欲趁歲前進書矣。命善曰。聖敎然矣。上曰。寶鑑旣已告成。則慶科設行。自有前例。其前雖有邦慶。事件各異。不必合慶設行矣。命善曰。果然矣。上曰。予於景慕宮齋室。有所下敎矣。卿果聞之耶。命善曰。未得聞之矣。上曰。宋煥九有喆。不可一向牢囚。且有凍獄徑斃之慮。若然。日後究覈無路。及今酌處。似好矣。命善曰。宋煥九則以其時渠供中言之。皆推諉於渠叔。有喆則有病云。及今酌處。似無妨矣。命書榻敎曰。臺啓中有喆事。以依啓頒布。命書傳敎曰。凍獄滯囚。必致徑斃。雖欲更覈。詞證路絶。臺啓之從施。爲伸公議。罪人有喆。姑爲絶島圍籬安置。又命書傳敎曰。以凶言。旣諉渠叔德相。德相之從後拿來用法。業已下敎。渠則今無更問之端。罪人宋煥九。姑先絶島定配。上曰。此傳敎卽爲頒布。先擧行後。草記事。分付。時秀曰。明日文臣殿講處所。以何處爲之乎。命善曰。日寒如此。且有愆和之節。姑爲退行好矣。上曰。然則再明日爲之。可也。命書傳敎曰。明日文臣殿講。以再明日退行。命善曰。方物看品。在於十二日。而戶曹參判有闕代。差出然後。可以擧行矣。上曰。然則口傳差出。可也。仍命書傳敎曰。戶曹參判有闕代。口傳差出。命退。諸臣以次退出。